বাড়িতে ডেঙ্গিতে আক্রান্ত সন্তান। বাইরে দেদার ফাটছে শব্দবাজি। প্রতিবাদ করেন অসহায় মা। কপালে জুটেছে শাসানি। পেটে পড়েছে লাথি। প্রত্যন্ত কোনও গ্রাম নয়। খাস কলকাতার বেলঘরিয়ার ঘটনা। হামলা শিকার কলকাতা পুরসভায় ইঞ্জিনিয়ার সোমা দাস ও তাঁর স্বামী তমাল দাস। 
 ওয়েব ডেস্ক : বাড়িতে ডেঙ্গিতে আক্রান্ত সন্তান। বাইরে দেদার ফাটছে শব্দবাজি। প্রতিবাদ করেন অসহায় মা। কপালে জুটেছে শাসানি। পেটে পড়েছে লাথি। প্রত্যন্ত কোনও গ্রাম নয়। খাস কলকাতার বেলঘরিয়ার ঘটনা। হামলা শিকার কলকাতা পুরসভায় ইঞ্জিনিয়ার সোমা দাস ও তাঁর স্বামী তমাল দাস।  কালীপুজোর রাত। ঘড়ির কাঁটা তখন রাত দেড়টা ছুঁইছুঁই। ডেঙ্গি জ্বরে পুড়ছে তিনবছরের মেয়েটা। দিশেহারা দাস দম্পতি, বুঝতেই পারছিলেন কী করে সামাল দেওয়া যায়। এমন সময়ে, আচমকাই চকোলেট বোমার কান ফাটানো শব্দ। CCTV-র ফুটেজ দেখে তমালবাবু বুঝতে পারেন বাজি ফাটিয়েছেন প্রতিবেশী পল্লব চ্যাটার্জির স্ত্রী।  পল্লবকে সেকথা বলতেই শুরু হয় হুমকি-শাসানির পালা। স্থানীয় আজাদ হিন্দ সংঘ ক্লাবে ডেকে পাঠানো হয় তমালবাবুকে। সেই সঙ্গে চলে বাড়িতে ঢুকে গালিগালাজ। অসুস্থ সন্তানকে ফেলে ক্লাবে যেতে পারেননি তমালবাবু। তার ফল হয় মারাত্মক। রাত আটটা নাগাদ অভিযুক্ত মহিলার নেতৃত্বে তমালবাবুদের বাড়িতে চড়াও হয় ১০-১৫জন ।  কেন তিনি ক্লাবে যান নি, চাওয়া হয় জবাবদিহি। শুরু হয় শাসানির পালা। মারা হয় ওই মহিলার পেটে লাথি। না, এখানেই শেষ নয়। দাদাগিরির ক্লাইম্যাক্স পড়ে রাত সোওয়া নটায়। বাড়িতে ঢুকে সোমাদেবীর পেটে লাথি মারে পাড়ারই কয়েকজন যুবক। অসুস্থ সন্তানের জন্য শব্দবাজির প্রতিবাদ করে এমন হেনস্থার মুখে পড়তে হবে কল্পনাও করেননি পেশায় শিক্ষক তমালবাবু। এখনও চলছে লাগাতার হুমকি। অসুস্থ মেয়ের সঙ্গে হাসপাতালে দিন কাটছে সোমাদেবীর। আর হতভম্ব তমালবাবু বুঝতে চাইছেন, প্রতিবাদ করা কী তবে অন্যায়?